Diari Oficial de la Generalitat Valenciana


Sumari del DOGV 4152, del 20-12-2001 (2001/12793)

ORDRE de 17 de desembre de 2001, de la Conselleria de Benestar Social, per la qual es convoquen ajudes destinades a subvenir la realització, per part d'entitats locals de la Comunitat Valenciana, d'activitats d'assessorament i atenció jurídica a la dona, en el marc del Pla d'Igualtat d'Oportunitats entre Hòmens i Dones del Govern Valencià.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4152

Data del DOGV
:   20-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12366


Data del document
:   17-12-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * administració local
    * dona
    * ajuda pública
    * suport econòmic
    * assessor jurídic

ORDRE de 17 de desembre de 2001, de la Conselleria de Benestar Social, per la qual es convoquen ajudes destinades a subvenir la realització, per part d'entitats locals de la Comunitat Valenciana, d'activitats d'assessorament i atenció jurídica a la dona, en el marc del Pla d'Igualtat d'Oportunitats entre Hòmens i Dones del Govern Valencià. [2001/12916]
  
La promoció de la igualtat d'oportunitats entre dones i hòmens requereix l'adopció de mesures d'acció positiva, eficaces i executives, dirigides a eradicar les situacions de discriminació per raó de sexe i a adaptar l'organització de la societat valenciana per a aconseguir una distribució més justa dels rols d'hòmens i dones.
  
Conscient d'això el Govern Valencià, en la seua sessió de 10 de juliol de 2001, va aprovar el Pla d'Actuació per a la Igualtat d'Oportunitats entre Hòmens i Dones 2001-2004, el qual planteja a la Comunitat Valenciana la integració de les polítiques d'igualtat d'oportunitats dins de les polítiques generals de la Comunitat i proposa una estratègia seriosa i concreta d'acció a mitjà termini, integradora i global.
  
En aquest marc, escau a la Direcció General de la Dona de la Conselleria de Benestar Social elaborar, promoure i executar les mesures per a fer efectiu el principi d'igualtat entre hòmens i dones en tots els àmbits de la vida política, econòmica, cultural, social i laboral de la Comunitat Valenciana.
  
Concretament i entre altres funcions atribuïdes a aquest centre directiu es compta «prevenir i si és procedent contribuir a eliminar tota situació d'abús o discriminació, directa o indirecta, de la dona, així com coadjuvar en la tramitació de les denúncies que es formulen contra tals situacions».
  
Davant de la constatació de la demanda social existent respecte del Servei d'Atenció Jurídica dirigit específicament a dones, especialment en qüestions relatives principalment a separacions, divorcis, unions de fet, impagament de pensions, liquidació de guanys, maltractaments i violència de gènere en general, així com altres qüestions d'àmbit civil i laboral, la Conselleria de Benestar Social a través de la Direcció General de la Dona convoca, dins del Pla d'Igualtat d'Oportunitats, ajudes econòmiques encaminades a la realització d'activitats d'informació, atenció, orientació i assessorament en totes aquelles qüestions jurídiques que demanden les dones, per part de les entitats locals de la Comunitat Valenciana que compten amb un centre Infodona, des del qual es presten els serveis d'informació, formació i assessorament a la dona, en l'àmbit comarcal.
  
En virtut de tot el que antecedeix i fent ús de les atribucions concedides per l'article 47-11 del Text Refós de la Llei d'Hisenda Pública de la Generalitat Valenciana i l'article 35, apartat e) de la Llei de la Generalitat Valenciana 5/1983, de 30 de desembre, del Govern Valencià, a proposta de la Direcció General de la Dona,
  
ORDENE
  
Primer. Objecte de la convocatòria.
  
És objecte d'aquesta ordre, la convocatòria per a la concessió d'ajudes encaminades a finançar la prestació, amb caràcter gratuït per a les usuàries, d'atenció, informació, orientació i assessorament en totes aquelles qüestions jurídiques que demanen les dones, que hauran de realitzar les entitats locals de la Comunitat Valenciana que compten amb un centre Infodona des del qual es presta informació, formació i assessorament a la dona en l'àmbit comarcal; així com l'aprovació de les bases per què s'ha de regir l'esmentada convocatòria i el model oficial de sol·licitud per a les citades ajudes, que s'incorporen com a annexos I i II, respectivament, a aquesta ordre.
  
DISPOSICIONS ADDICIONALS
  
Primera
  
La concessió de les subvencions que regula aquesta ordre de convocatòria estarà condicionada a la verificació de l'existència prèvia de crèdit adequat i suficient en el pressupost de l'exercici pressupostari de 2002, per al finançament de l'objecte d'aquesta convocatòria.
  
A aquest efecte, una vegada aprovats els pressupostos de la Generalitat Valenciana per a l'exercici de 2002 i enllestida la mencionada verificació, la Conselleria de Benestar Social publicarà en el Diari Oficial de la Generalitat Valenciana una resolució especificant la línia i l'import global que es destina al finançament de les ajudes.
  
DISPOSICIONS FINALS
  
Primera
  
S'autoritza el secretari general de la Conselleria de Benestar Social i a la directora general de la Dona perquè, en l'àmbit de les seues competències, adopten les mesures necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que esgota la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 17 de desembre de 2001
  
El conseller de Benestar Social
  
RAFAEL BLASCO CASTANY
  
ANNEX I
  
Bases del concurs públic
  
Primera. Objecte de la convocatòria
  
És objecte d'aquesta convocatòria la concessió d'ajudes encaminades a finançar la prestació, amb caràcter estable i gratuït per a les usuàries, d'atenció, informació, orientació i assessorament en totes aquelles qüestions jurídiques que demanen les dones, que realitzaran entitats locals de la Comunitat Valenciana, que compten amb un centre Infodona des del qual es presta informació, formació i assessorament a la dona.
  
Segona. Beneficiaris
  
Podran optar a aquestes ajudes les entitats locals de la Comunitat Valenciana que compten amb un centre Infodona des del qual es presten els serveis d'informació, formació i assessorament a la dona.
  
Tercera. Titularitat de l'activitat
  
Dels serveis i/o activitats d'assessorament i atenció jurídica a la dona que presten les entitats locals beneficiàries de les ajudes seran titulars aquestes, sense perjuí de les facultats de control que escaiguen a la Conselleria de Benestar Social d'acord amb les presents bases.
  
Quarta. Criteri de valoració
  
1. Tindran preferència en l'adjudicació, els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta que s'inclou en aquesta ordre.
  
2. Tindrà caràcter prioritari per a la concessió i quantificació de les ajudes, la presentació per part de les entitats locals, d'una memòria detallada de les atencions realitzades des dels centres Infodona durant l'exercici 2001, referents sobretot a les que es refereixen a activitats d'assessorament i atenció jurídica a la dona, en el marc del Pla d'Igualtat d'Oportunitats entre Hòmens i Dones del Govern Valencià.
  
Cinquena. Quantia de les ajudes
  
L'import màxim que es concedirà a cada entitat local per a subvenir a la realització de les activitats que constitueixen l'objecte de finançament d'aquesta ordre es fixarà en funció de la resolució que publicarà la Conselleria de Benestar Social, en el Diari Oficial de la Generalitat Valenciana, on s'especifique la línia i l'import global que es destina al finançament de les ajudes, segons consta en la primera de les disposicions addicionals d'aquesta ordre.
  
L'import de les ajudes es distribuirà proporcionalment a la quantitat d'atencions que s'hagen realitzat durant l'exercici anterior, en aquest cas el de 2001.
  
Sisena. Termini de presentació de sol·licituds
  
El termini de presentació de les sol·licituds serà d'un mes, comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
A la sol·licitud, segons model annex II, subscrita per l'alcalde/ssa president/a de l'entitat local, o per qui acredite actuar en representació de la corporació local, ajustada al model oficial, s'adjuntarà una memòria relativa a l'horari i a les condicions en què l'entitat local es compromet a desenvolupar la prestació, la ubicació física proposada per a això i, nom i currículum del lletrat/a, en el qual es valorarà l'experiència en els temes relacionats amb la dona.
  
Així mateix, caldrà presentar també un certificat expedit per l'entitat bancària, on s'efectuaran, si és procedent, els pagaments, en el qual s'especifiquen: codi de la sucursal, número de compte i titular d'aquesta, així com, comunicació fefaent del DNI o CIF del peticionari.
  
Les sol·licituds podran ser presentades en la seu de la Direcció General de la Dona, carrer de Náquera, 9, de València; en el carrer de García Andreu, 12 d'Alacant; carrer de L'Ensenyament, 10 de Castelló de la Plana, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú
  
Si la sol·licitud no reunira els requisits i documents que s'assenyalen en aquesta base, es requerirà la corporació interessada perquè, en el termini de 10 dies esmene la falta o adjunte els documents preceptius, amb indicació que si no ho fera, se li tindrà per desistida en la seua petició, d'acord amb el que estableix l'article 71, en relació amb el 76.3 de la Llei de Règim Jurídic de les Administracions Públiques.
  
Setena. Resolució
  
Les ajudes seran concedides per resolució de la directora general de la Dona, per delegació del conseller de Benestar Social, en el termini màxim de dos mesos comptadors des de la data de publicació de la resolució del conseller de Benestar Social per la qual es determine la dotació pressupostària de la línia a càrrec de la qual es finançaran les ajudes objecte d'aquesta convocatòria.
  
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el DOGV de la resolució del conseller de Benestar Social que done publicitat a aquest increment.
  
Transcorregut l'esmentat termini sense que haguera recaigut resolució expressa, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, modificada per la Llei 4/1999, de 13 de gener.
  
Les resolucions de concessió de les ajudes fixaran expressament la seua quantia i incorporaran, si és procedent, les clàusules accessòries (condicions, termes o modes) a les quals quede supeditada la seua eficàcia.
  
La resolució es notificarà a les entitats locals interessades en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Vuitena. Funcions mínimes d'atenció jurídica a la dona que prestaran les entitats locals
  
Com a beneficiàries de les ajudes convocades mitjançant aquesta ordre, les entitats locals hauran de prestar les següents funcions d'atenció jurídica a la dona:
  
1. Atorgar la informació legal oportuna que requerisquen les dones, canalitzant i orientant aquestes cap a les institucions i organismes competents per a la resolució del problema.
  
2. Resoldre les consultes extrajudicials de qualsevol ordre que no exigisquen la designació d'un lletrat/a del torn d'ofici.
  
3. Quan l'assumpte exigisca la designació de lletrat/a i/o procurador/a, realitzar les següents activitats:
  
a) Informar a les dones dels requisits que exigeix la llei per a gaudir i obtenir el dret de justícia gratuïta, en cas de tenir-hi dret, facilitant els documents que hauran d'omplir-se per a tal fi.
  
b) Informar a la sol·licitant de les conseqüències de la no obtenció del dret a la justícia gratuïta.
  
Determinar amb la màxima precisió el procediment judicial que cal iniciar si és procedent, a fi d'evitar designacions que després hagueren de ser objecte de renúncia per estar la sol·licitud incorrectament formalitzada, reomplida o correspondre l'assumpte a una altra jurisdicció o competència.
  
Novena. Condicions de prestació
  
1. Per al gaudi de les ajudes regulades en aquesta ordre, les entitats locals hauran de prestar les activitats i/o serveis d'atenció jurídica d'acord amb els següents requisits:
  
a) L'assessorament i l'atenció jurídica haurà de prestar-se a qualsevol dona que ho sol·licite sense discriminació territorial de cap tipus.
  
b) L'assessorament i l'atenció jurídica a la dona serà prestat des del centre Infodona ubicat en el municipi.
  
c) El local haurà de garantir a les usuàries les condicions mínimes d'intimitat; estarà obert i proporcionarà atenció a les usuàries en l'horari que a aquest efecte fixe la mateixa entitat local que, en cap cas, no podrà ser inferior a un total de 4 hores en còmput setmanal.
  
d) Les entitats locals hauran de garantir que les activitats d'atenció jurídica siguen realitzades per lletrats/des col·legiats/des amb formació i experiència adequades.
  
e) Les entitats locals hauran de garantir la prestació del servei de forma continuada cobrint les vacants que es produïsquen, si és procedent, d'acord amb la normativa vigent.
  
f) Les entitats locals utilitzaran el sistema de recollida de dades que assenyale la Direcció General de la Dona, d'acord amb allò que s'ha disposat en la Llei Orgànica 15/1999, de 13 de desembre, de regulació del tractament automatitzat de les dades de caràcter personal, i especialment el que estableix l'article 11.1 respecte a la cessió de dades i a l'exigència del consentiment previ de l'afectat, als articles 25 i 26 respecte als fitxers de titularitat privada i a la notificació prèvia a l'Agència de Protecció de Dades.
  
2. Les entitats locals adjudicatàries de les ajudes hauran de posar a disposició de la Direcció General de la Dona de la Conselleria de Benestar Social la informació necessària per a realitzar el seguiment i l'explotació estadística dels resultats del treball realitzat, que comprendrà nombre de sol·licituds, motius de l'atenció, edats de les interessades i la resta de dades que es requerisquen, dins del respecte a la Llei Orgànica 1/1982, reguladora del dret a l'honor, a la intimitat personal i familiar i a la pròpia imatge, a la Llei Orgànica 15/1999, reguladora del tractament informatitzat de dades de caràcter personal i a les normes que protegisquen el dret a la intimitat personal i a la privacitat de les persones.
  
Amb aquesta finalitat, les entitats locals quedaran obligades a elaborar sengles memòries amb expressió de l'activitat realitzada amb periodicitat semestral, d'acord amb el model que a aquest efecte els requerisca la Direcció General de la Dona de la Conselleria de Benestar Social.
  
3. La Direcció General de la Dona de la Conselleria de Benestar Social exercirà les funcions de coordinació, i supervisió de les accions que caldrà realitzar durant el desenvolupament de l'atenció jurídica, amb l'única finalitat de garantir l'homogeneïtat i eficàcia del conjunt dels respectius serveis municipals.
  
4. L'entitat local serà l'única responsable de les obligacions, econòmiques i de qualsevol altra naturalesa, que adquirisca amb els/les lletrats/des que realitzen l'atenció, així com amb les usuàries i la resta de tercers.
  
Deu. Duració del servei
  
L'ajuntament haurà de comprometre's a realitzar les activitats i a prestar els serveis que es financen a càrrec d'aquesta convocatòria durant tot l'exercici de 2002.
  
Onze. Justificació i pagament de la subvenció
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes i subvencions regulades en aquesta ordre s'ajustarà als següents terminis i percentatges:
  
a) El 40% del seu import es lliurarà immediatament, una vegada concedida la subvenció.
  
b) El 60% restant serà abonat per la Generalitat Valenciana una vegada que justifique la corporació beneficiària el compliment de l'objecte de la subvenció.
  
1. Les justificacions a què fa referència l'apartat anterior, hauran de verificar-se com a màxim fins al 15 de novembre de 2002 mitjançant un certificat expedit per l'interventor municipal relativa a l'aplicació dels imports corresponents, així com de l'aportació de còpia compulsada dels documents acreditatius de les despeses corrents efectivament realitzades. No obstant això, la justificació global del compliment de l'objecte de la subvenció es realitzarà fins al 20 de gener.
  
2. Excepcionalment la Direcció General de la Dona, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Dotze. Publicitat de la subvenció concedida
  
Les entitats beneficiàries de les subvencions regulades per aquestes bases estaran obligats a fer constar la col·laboració de la Conselleria de Benestar Social, Direcció General de la Dona, en tota informació, senyalització i publicitat que realitzen respecte al servei d'atenció jurídica a la dona.
  
Tretze. Incompliment de les seues obligacions pels beneficiaris de subvenció
  
1. L'incompliment pels beneficiaris de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat per a la qual van ser concedides o la falta de manteniment del servei, donarà lloc a la incoació, pel conseller de Benestar Social a proposta de la Direcció General de la Dona, del corresponent expedient contradictori que podrà finalitzar si és procedent, amb la resolució de desistiment sense efectes de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció.
  
2. No obstant l'anterior, l'incompliment de les obligacions que als beneficiaris de subvencions imposen aquestes bases i, amb caràcter general el text refós de la Llei d'Hisenda Pública de la Generalitat Valenciana, donarà lloc a l'exigència de les responsabilitats que corresponguen d'acord amb la legislació vigent.